มั่นใจปุ๋ยเคมีมีปริมาณเพียงพอ แนวโน้มปรับราคาลง หลังเกษตรกรหันมาใช้ปุ๋ยอินทรีย์มากขึ้น
ร้อยตรีจักรา ยอดมณี รองอธิบดีกรมการค้าภายใน เปิดเผยว่า ขณะนี้ปริมาณสต็อกปุ๋ยของทุกโรงงานรวมกันมีมากถึง 1.43 ล้านตัน ซึ่งมากกว่าช่วงเวลาเดียวกันของปีก่อน ประมาณร้อยละ 52 ขณะที่แม่ปุ๋ยและปุ๋ยสูตรหลัก มีสต็อกมากกว่าปีที่แล้วเช่นกัน อาทิ ปุ๋ยยูเรีย (46-0-0) ปุ๋ยโพแทสเซียม (0-0-60) และปุ๋ยแอมโมเนียมซัลเฟต (21-0-0) นอกจากนี้ เมื่อดูจากปริมาณการจำหน่ายปุ๋ยของทุกโรงงานรวมกันในช่วง 10 เดือนแรกของปีนี้ (ม.ค.-ต.ค. 65) พบว่าปริมาณการใช้ปุ๋ยเคมีทั่วประเทศลดลง ส่วนหนึ่งมาจากเกษตรกรปรับเปลี่ยนแนวทางในการเพาะปลูกโดยใช้ปุ๋ยอินทรีย์หรือปุ๋ยชีวภาพทดแทน หรือใช้แบบผสมผสานควบคู่กันไปเพื่อลดต้นทุนในการเพาะปลูกรองอธิบดีกรมการค้าภายใน กล่าวเพิ่มเติมว่า จากปริมาณที่มีมากเพียงพอในขณะนี้ และปริมาณการใช้ที่ลดลง ทำให้ตลาดมีการแข่งขันราคากันมากขึ้น ประกอบกับราคาปุ๋ยเคมีในตลาดโลกได้ลดลงมาบ้างแล้ว แม่ปุ๋ยและปุ๋ยสูตรต่างๆ ที่จำหน่ายในประเทศจึงปรับลดราคาลง และคาดว่าราคาปุ๋ยเคมีมีแนวโน้มที่จะลดลงอีก ทั้งนี้ กรมการค้าภายใน จะร่วมกับสำนักงานพาณิชย์ทั่วประเทศจะติดตามสถานการณ์ปุ๋ยเคมีอย่างต่อเนื่องต่อไปด้านนายมานิตย์ บุญเขียว ประธานวิสาหกิจชุมชนศูนย์ข้าวและผู้ปลูกผักปลอดภัยจากสารพิษ จังหวัดนนทบุรี  กล่าวว่า เกษตรกรในเครือข่ายของวิสาหกิจชุมชนฯ ได้ลดการใช้ปุ๋ยเคมีลงและหันมาใช้ปุ๋ยอินทรีย์กันมากขึ้น โดยใช้วัตถุดิบที่หาได้ในพื้นที่และจังหวัดใกล้เคียงที่มีราคาไม่แพง นำมาผสมให้ได้สารอาหารที่ขาดในดิน ตามประเภทของพืชที่เพาะปลูก โดยเกษตรกรผู้ปลูกผัก ยืนยันว่า หลังจากที่ได้ปรับเปลี่ยนแนวทางการใช้ปุ๋ย พบว่าผลผลิตไม่ได้ลดลง ดินไม่เสื่อมสภาพและปัญหาแมลงลดลงทำให้ใช้ยาฆ่าแมลงน้อยลงไปด้วย